Ehipululo 7: Omulume Umue Wakola Omutima
ETYI ovanthu vahimbika okuliyauisa kombanda yoohi, otyinyingi ankho tyilinga ovipuka ovivi nga Kaim. Anthi ankho kuna omulume umue welikalela, utiwa o Enoke. Enoke wali omulume umue wakola omutima. Ovanthu aveho ankho valinga ovipuka ovivi. Anthi Enoke watuaileko nokuumbila Huku.
Ove utyii omokonda yatyi ovanthu ankho valingila ovipuka ovivi? Sokolola. Olie wakengelela Andau na Eva opo vahatavele ku Huku iya avali kotyinyango tyailikua? Oandyu imue ondingavivi. Mombimbiliya iihanua okuti o Satanasi. Satanasi uhanda ovanthu aveho vakale onondingavivi.
Onthiki imue Yehova Huku wapopila Enoke atolele ovanthu otyipuka tyimue ovo vahahandele okutehelela. Enoke wati: ‘Makuiya onthiki, Huku mahanyaunako ovanthu aveho onondingavivi.’ Anthi, ovanthu vanumanene unene etyi veiva onondaka ombo. Avahande okuipaa Enoke. Moluotyo, Enoke wasukisile okukala nomutima wakola opo atolele ovanthu kombinga yetyi Huku malingi.
Huku kayekele Enoke akaleko omuvo omunyingi pokati kovanthu ovo onondingavivi. Enoke wakaleleko vala 365 omanima. Omokonda yatyi tupopila okuti “wakaleleko vala 365 omanima?” Omokonda ovanthu kononthiki mbuna ankho vapama unene tyipona hono. Ankho vakala omanima omanyingi. Tala vala omona wa Enoke Metusalem wakaleleko 969 omanima.
Konyima yononkhia mba Enoke, ovanthu vavililepo okulinga ovipuka ovivi. Ombimbiliya yati, ‘ankho ovanthu vasoka vala ovipuka ovivi omuvo auho. Moluotyo, ‘oohi ankho yeyulile oungangala.’
Ove utyii omokonda yatyi ovitateka viakalele ovinyingi mononthiki mbuna? Omokonda Satanasi ankho wavasa onkhalelo imue omphe yokukengelela ovanthu opo valinge ovipuka ovivi. Pahe matulilongesa kombinga yotyo.
Gênesis 5:21-24, 27; 6:5; Hebreus 11:5; Judas 14, 15.
Omapulo
- Enoke ankho welikalela mokonda yatyi?
- Omokonda yatyi ovanthu pononthiki mba Enoke ankho valingila ovipuka ovivi unene?
- Ovipuka patyi ovivi ovanthu ankho valinga? (Tala polutalatu.)
- Omokonda yatyi Enoke ankho esukisila okukala nomutima wakola?
- Kohale ankho ovanthu vakala nomuenyo omanima eñgapi? Mahi Enoke wakaleleko omanima eñgapi?
- Oityi tyapita konyima yononkhia mba Enoke?
Omapulo omakuavo
- Tanga Gênesis 5:21-24, 27.
Oupanga patyi Enoke ali nao na Yehova? (Gên. 5:24)
Ngetyi tyapopia Ombimbiliya, omulume patyi wakalele kombanda yoohi omanima omanyingi? Ankho una omanima eñgapi puetyi ankhia? (Gên. 5:27)
- Tanga Gênesis 6:5.
Oñgeni ouye weya okukala omapita konyima yononkhia mba Enoke? Oñgeni otyo tyelifwa nouye wononthiki mbetu? (2 Tim. 3:13)
- Tanga Hebreus 11:5.
Otyituwa patyi tya Enoke “Huku apanda nawa?” Ondyambi patyi apewa? (Gên. 5:22)
- Tanga Judas 14, 15.
Oñgeni ova Kristau hono vahetekela ondundo ya Enoke, pokulondola ovanthu kombinga yovita vio Armagedon? (2 Tim. 4:2; Heb. 13:6)
umb_Latn umb_Latn umb_Latn umb_Latn umb_Latn umb_Latn umb_Latn kea_Latn umb_Latn nya_Latn umb_Latn umb_Latn umb_Latn umb_Latn cjk_Latn umb_Latn kmb_Latn bem_Latn umb_Latn kmb_Latn bem_Latn kmb_Latn cjk_Latn sag_Latn umb_Latn